**Nyárád Önkormányzat Képviselő-testületének**

**…../2017. (………..) önkormányzati rendelet-tervezete**

**a szociális ellátások szabályozásáról**

Nyárád Község Önkormányzat Képviselő-testülete a szociális igazgatásról és szociális ellátásokról szóló 1993. évi III. tv.  (Továbbiakban: Szt.) 132. §. (4) bekezdésében, a 48. §. (4) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. §. (1) bekezdés 8. pontjában meghatározott feladatkörében eljárva a következőket rendeli el:

**1. A rendelet célja**

1.§  A rendelet célja, hogy Nyárád Község Önkormányzata pénzügyi lehetőségeihez igazodva meghatározza a településen nyújtható szociális ellátások körét, jogosultsági feltételeit, az igénybevétel módját, az ellátások kifizetésének, folyósításának, valamint ellenőrzésének szabályait.

**2. Eljárási rendelkezések**

2. § (1) A rendeletben meghatározott szociális feladat és hatásköröket a képviselő-testület a polgármesterre átruházza.

(2) A polgármester által átruházott hatáskörben hozott határozatok ellen - a döntés közlésétől számított 15 napon belül a Képviselő-testülethez lehet fellebbezni.

(3) A fellebbezést a polgármester az iratok csatolásával, a Képviselő-testület következő ülése elé terjeszti, kivéve, ha a határozatot hozó saját hatáskörében a határozatát módosítja, vagy visszavonja.

(4) A rendelet alkalmazásában jövedelmen, vagyonon, családon, közeli hozzátartozón, egyedül élőn, házastárson, tartásra köteles és képes személyen, szociális intézményen, rendszeres pénzellátáson, kereső tevékenységen, egyedülállón, fenntartón, stb. az Szt. 4. §-ában meghatározottakat kell érteni.

3. § A rendeletben szabályozott ellátások megállapítása iránti kérelmeket a Nyárádi Közös Önkormányzati Hivatalban Nyárád, Kossuth u. 1. (Továbbiakban: Hivatal) lehet szóban vagy írásban előterjeszteni. A kérelem benyújtására, ill. visszavonására a közigazgatási hatósági eljárás és szolgáltatás általános szabályairól szóló 2004. évi CXL.  törvény (Továbbiakban: Ket.) vonatkozó szakaszai az irányadók.

4. § (1) A kérelmező a kérelmében saját, valamint a vele egy háztartásban lakó személyek adatairól, jövedelmi viszonyairól köteles nyilatkozni, továbbá a jövedelmi adatokra vonatkozó bizonyítékokat a kérelem benyújtásával egyidejűleg becsatolni.

(2) A jövedelem igazolásához csatolni kell:

a) havonta rendszeresen mérhető jövedelem esetén a kérelem benyújtását megelőző hónap nettó átlagkeresetéről szóló munkáltatói igazolást, annak hiányában a jövedelem átutalását tartalmazó bankszámla kivonatot,

b) munkanélküli ellátásról a kérelem benyújtását megelőző hónapban folyósított ellátást igazoló szelvényt, az átutalást tartalmazó bankszámla kivonatot, ennek hiányában a munkaügyi kirendeltség által kiállított igazolást,

c) a társadalombiztosítás keretében folyósított ellátások esetében a kérelem benyújtását megelőző hónapban kifizetett ellátás igazoló szelvényét, ennek hiányában az utolsó havi bankszámla kivonatot,

d) a nem havi rendszerességgel szerzett, illetve vállalkozásból származó jövedelem esetében a kérelem benyújtásának hónapját közvetlenül megelőző 12 hónap alatt szerzett jövedelem egyhavi átlagát kell figyelembe venni.

e) egyéb jövedelmek esetében a kérelmező büntetőjogi felelőssége mellett tett nyilatkozatát a havi átlagos nettó jövedelméről.

(3) A jogosultsági feltételek megállapításához az e §-ban szabályozottakon túl szükséges, egyes speciális igazolások és bizonyítékok köre a konkrét ellátási forma szabályozásánál kerül felsorolásra.

5. § A rendszeres ellátások folyósítása, kifizetése havonta utólag minden hónap 5. napjáig, nem rendszeres ellátások kifizetése házipénztárból, illetve átutalással történik.

**3. Települési támogatás**

6. § Települési támogatás keretében nyújtható támogatások köre:

a)  rendkívüli települési támogatás

b)  temetési támogatás

c)  születési támogatás

d) kamatmentes kölcsön

e) települési lakhatási támogatás

f) 0-3 éves korú gyermekek támogatása

g) óvodáztatási, települési iskoláztatási támogatás

h) 60 év feletti személyek támogatása

7. § (1) Rendkívüli települési támogatásra jogosult:

a) az a személy, aki önmaga illetve családja létfenntartásáról más módon nem tud gondoskodni és a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 400%-át, egyedül élő esetén az öregségi nyugdíj mindenkori legkisebb összegének 500 %-át,

b) az a személy, aki az a) pont alapján nem jogosult rendkívüli települési támogatásra, de alkalmanként jelentkező többletkiadása miatt rendkívüli élethelyzetbe került (pl. baleset, elemi kár, hosszantartó kórházi kezelés, magas gyógyszerköltség, iskoláztatással kapcsolatos többletkiadás stb.) és családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 600 %-át, egyedül élő esetén az öregségi nyugdíj mindenkori legkisebb összegének 700 %-át.

(2) A rendkívüli települési támogatás iránti kérelmet az 1. melléklet szerinti formanyomtatványon kell benyújtani. A kérelemhez csatolni kell a 4. §. (2) bekezdésében meghatározottakat. A 7. §. (1) b) pontjában foglaltak szerinti rendkívüli élethelyzet következtében jelentkező többletkiadást igazolni kell. Amennyiben a kérelmező igazolást nem tud csatolni, környezettanulmányt kell készíteni.

(3) A rendkívüli települési támogatás összege alkalmanként minimum 5.000,- Ft, de nem haladhatja meg a 300.000,- Ft-ot. A 7. §. (1) a) pontja szerinti esetben a támogatás havi rendszerességgel is nyújtható.

(4) A rendkívüli települési támogatás iránti kérelemről a kérelem beérkezését vagy a hivatalbóli eljárás megindítását követő 15 napon belül a polgármester dönt.

8. § (1) A rendkívüli települési támogatás természetben is nyújtható, melynek formái:

a) tankönyv, illetve füzetcsomag

b) tartós élelmiszer, ruházat

c) gyermekintézmények térítési díjának fizetése, illetve ahhoz történő hozzájárulás,

d) étkeztetés térítési díjának fizetéséhez történő hozzájárulás, a térítési díj átvállalása

e) gyógyszertámogatás

f) tüzelő támogatás

g) közüzemi díjak kifizetése, illetve ahhoz történő hozzájárulás

(2) A támogatás természetbeni formában történő nyújtása esetén a támogatást megítélő határozatban erről rendelkezni kell.

9. § (1) Temetési támogatásra jogosult az a személy, aki meghalt személy eltemettetéséről gondoskodott annak ellenére, hogy arra nem volt köteles, vagy tartására köteles hozzátartozó volt ugyan, de családjában az egy főre jutó jövedelem nem éri el az öregségi nyugdíj mindenkori legkisebb összegének 600 %-át, egyedül élő esetén az öregségi nyugdíj mindenkori legkisebb összegének 700 %-át.

(2) Az elhunyt személy eltemettéséről gondoskodó személy a haláleset bekövetkezését követő 90 napon belül nyújthat be kérelmet, a 2. melléklet szerinti formanyomtatványon, melyhez csatolnia kell a nevére, vagy a vele egy háztartásban élő családtagja nevére kiállított temetési számla eredeti példányát. A számlát, nyugtát a kérelmező számára a határozat számának és a megállapított segély összegének rávezetését követően vissza kell adni.

(3) A temetési támogatás összege 25.000,-Ft.

(4) A temetési támogatás megállapításához - az e rendelet 4. §-ában foglaltaktól eltérően -  a családban élők havi jövedelméről, büntetőjogi felelősséggel tett nyilatkozatot kell csatolni.

10. § (1) Születési támogatásra jogosult az a személy gyermeke születésekor, akinek a családjában az egy főre jutó havi jövedelem nem éri el a minimálbér 3 szorosát

(2) A kérelmet a 3. melléklet szerinti formanyomtatványon, a gyermek születését követő 90 napon belül lehet benyújtani.

(3) A születési támogatás összege 25.000, -Ft.

(4) A születési támogatás megállapításához - az e rendelet 4. §-ában foglaltaktól eltérően -  a családban élők havi jövedelméről, büntetőjogi felelősséggel tett nyilatkozatot kell csatolni.

11. § (1) A polgármester kamatmentes kölcsönt nyújthat annak a személynek, aki katasztrófahelyzet, elemi kár bekövetkezése miatt rendkívüli élethelyzetbe kerül és az   ebből adódó többletkiadását egy összegben kifizetni nem tudja.

(2) A kölcsön csak annak a személynek nyújtható, akinek a családjában az egy főre jutó havi nettó jövedelem meghaladja az öregségi nyugdíj mindenkori legkisebb összegének a 200 %-át, de nem haladja meg az öregségi nyugdíj mindenkori legkisebb összegének 500 %-át.

(3)  A kölcsön összege maximum 100.000,-Ft lehet.

(4) A kölcsön futamideje legfeljebb 12 hónap lehet, mely időtartam a jogosultság megállapítása hónapját követő hónap 1. napján kezdődik.

(5) A havi törlesztő részlet összege a kölcsönösszeg és a futamidő hónapjai számának hányadosa.

12. § (1) A kölcsön egy családon belül csak egy személynek állapítható meg.

(2) A kölcsön iránti kérelmet a 4. melléklet szerinti formanyomtatványon kell benyújtani és mellékelni kell a 4 §.-ban foglaltaknak megfelelő jövedelem igazolást.

(3) A rendkívüli élethelyzet bekövetkezését igazolni kell. Amennyiben a kérelmező igazolást nem tud csatolni, környezettanulmányt kell készíteni.

(4) A kölcsön megállapítása esetén a képviselőtestület nevében a polgármester az ügyféllel hatósági szerződést köt.

(5) A kölcsön kérelemről a polgármester soron kívül dönt.

13. § (1) A települési lakhatási támogatás a szociálisan rászoruló háztartások részére a háztartás tagjai által lakott lakás, vagy nem lakás céljára szolgáló helyiség fenntartásával kapcsolatos rendszeres kiadásaik viseléséhez nyújtott hozzájárulás.

(2) A települési lakhatási támogatás 1 év időtartamra megállapított havi rendszerességgel folyósított pénzbeli ellátás.

14. § (1) Települési lakhatási támogatásra az a személy jogosult, akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 300 %-át, és a háztartás tagjai egyikének sincs vagyona.

(2) A települési lakhatási támogatás esetében a lakásfenntartás elismert havi költsége az elismert lakásnagyság és az egy négyzetméterre jutó elismert költség szorzata.

(3) Az egy négyzetméterre jutó elismert havi költség összege 425, - Ft.

(4) A települési lakhatási támogatás esetében elismert lakásnagyság

a) ha a háztartásban egy személy lakik 35 nm,

b) ha a háztartásban két személy lakik 45 nm,

c) ha a háztartásban három személy lakik 55 nm,

d) ha a háztartásban négy személy lakik 65 nm,

e) ha négy személynél több lakik a háztartásban, a [d) pontban](http://www.opten.hu/loadpage.php?dest=OISZ&twhich=221785&srcid=ol1425&tvalid=2015.1.1.#sid958208) megjelölt lakásnagyság és minden további személy után 5-5 nm, de legfeljebb a jogosult által lakott lakás nagysága.

15. § (1) A települési lakhatási támogatás 1 hónapra jutó összege a lakásfenntartás elismert havi költségének 20 %-a, mely összeget 100 forintra kerekítve kell meghatározni.

(2) Települési lakhatási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

(3) A [(2) bekezdés](http://www.opten.hu/loadpage.php?dest=OISZ&twhich=221785#sid72192) alkalmazásában külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit.

(4) Ha a települési lakhatási támogatásban részesülő személy lakcíme a támogatás folyósításának időtartama alatt megváltozik, vagy a jogosult meghal, a lakhatási támogatás folyósítását a változást követő hónap 1. napjától meg kell szüntetni.

16. § (1) A települési lakhatási támogatás megállapítása iránti kérelmet az 5. melléklet szerinti formanyomtatványon kell benyújtani.

(2) A települési lakhatási támogatás megállapításához csatolni kell

a) a 6. melléklet szerinti vagyonnyilatkozatot, valamint a háztartás tagjai jövedelmének hitelt érdemlő igazolását,

         b) a lakás nagyságának igazolására a 7. melléklet szerinti nyilatkozatot.

17. § (1) Kérelemre, évente 1 alkalommal támogatás állapítható meg annak a személynek, akinek a családjában 0-3 éves korú gyermek él és családban élők 1 főre jutó havi jövedelme nem haladja meg a minimálbér 3 szorosát.

(2) A támogatás iránti kérelmeket a 9. formanyomtatványon lehet benyújtani minden év november 1. napjától november 30. napjáig terjedő időszakban.

(3) A támogatás megállapításához – az e rendelet 4. §.-ában foglaltaktól eltérően - a havi jövedelemről büntetőjogi felelősséggel tett nyilatkozatot kell csatolni.

(4) A támogatás összege: 2.000,- - 20.000,- Ft/gyermek/év

(5) A támogatás iránti kérelemről a beérkezést követő 15 napon belül a polgármester dönt.

(6) Nem állapítható meg támogatás annak a személynek, akinek a családjában a 18. §. szerinti óvodáztatási támogatásra jogosult gyermek él.

18. § (1) Kérelemre, évente 1 alkalommal óvodáztatási támogatás állapítható meg annak a személynek, akinek a családjában óvodába járó gyermek él és a családban az egy főre jutó havi jövedelem a minimálbér 3 szorosát.

(2) Óvodáztatási támogatás iránti kérelmet minden év augusztus 1-től november 30-ig terjedő időszakban lehet benyújtani.

(3) Az óvodáztatási támogatás iránti kérelmet a 10. melléklet szerinti formanyomtatványon lehet benyújtani. Az óvodába járás tényét az óvoda intézményvezetője a 11. melléklet szerinti formanyomtatvány kiállításával igazolja.

(4) Az óvodáztatási támogatás megállapításához - az e rendelet 4. §-ában foglaltaktól eltérően -  a családban élők havi jövedelméről, büntetőjogi felelősséggel tett nyilatkozatot kell csatolni.

(5) Az óvodáztatási támogatás összege: 2.000,- - 20.000,- Ft/gyermek/év

(6) Az óvodáztatási támogatás iránti kérelemről a kérelem beérkezését követő 15 napon belül a polgármester dönt.

19. § (1) Kérelemre évente 1 alkalommal iskoláztatási támogatás állapítható meg annak a személy, akinek a családjában nappali tagozaton alap- és középfokú tanulmányokat folytató tanuló él, és a családban az egy főre jutó havi jövedelem a minimálbér 3 szorosát nem haladja meg.

(2) Az iskoláztatási támogatás lehetőleg az iskola megkezdését megelőzően, de legkésőbb december 20. napjáig állapítható meg.

(3) Az iskoláztatási támogatás iránti kérelmeket a 10. formanyomtatványon lehet benyújtani minden év augusztus 1. napjától november 30. napjáig terjedő időszakban.

(4) A középfokú tanulmányok folytatásának igazolására a kérelmezőnek iskolalátogatási igazolást kell csatolni.

(5) Az iskoláztatási támogatás megállapításához - az e rendelet 4. §-ában foglaltaktól eltérően -  a családban élők 1 főre jutó havi jövedelméről, büntetőjogi felelősséggel tett nyilatkozatot kell csatolni.

(6) Az iskoláztatási támogatás összege alap-, és középfokú tanulmányok folytatása esetén 2.000,- - 20.000,- Ft/gyermek/év.

(7) Az iskoláztatási támogatás iránti kérelemről a kérelem beérkezését követő 15 napon belül a polgármester dönt.

20. § (1) Kérelemre évente 1 alkalommal támogatás állapítható meg annak a 60 év feletti személynek, akinek a havi jövedelme nem haladja meg a minimálbér 3 szorosát.

(2) A támogatás iránti kérelmeket a 12. formanyomtatványon lehet benyújtani minden év november 1. napjától november 30. napjáig terjedő időszakban.

(3) A támogatás megállapításához – az e rendelet 4. §.-ában foglaltaktól eltérően - a havi jövedelemről büntetőjogi felelősséggel tett nyilatkozatot kell csatolni.

(4) A támogatás összege: 2.000,- - 20.000,- Ft/fő/év

(5) A támogatás iránti kérelemről a beérkezést követő 15 napon belül a polgármester dönt.

**4. Köztemetés**

21. § (1) A polgármester átruházott hatáskörben gondoskodik az elhalt személy közköltségen történő eltemettetéséről az Szt. 48. §-ában foglaltak figyelembe vételével.

(2) A polgármester az Szt. 48. §. (3) bekezdés b) pontjában meghatározott megtérítési kötelezettség alól kérelemre részben vagy egészben mentesítheti az eltemettetésre kötelezett személyt, ha a családjának az egy főre jutó havi jövedelme nem haladja meg az öregségi nyugdíj mindenkori legkisebb összegét.

**5. Szociális szolgáltatások**

22. § Az Önkormányzat a szociálisan rászoruló személyek részére a szociális alapszolgáltatások körében

            a) étkeztetést,

          b) házi segítségnyújtást

        c) családsegítést

biztosít.

**6. Étkeztetés**

23. § (1) A képviselő-testület legalább napi egyszeri meleg étkeztetést biztosít saját konyhájáról azon rászorultaknak, akik önmaguk, illetve eltartottjaik részére tartósan vagy átmeneti jelleggel nem képesek azt biztosítani.

Szociálisan rászorultnak kell tekinteni azt, aki

      a) 60. életévét betöltötte,

b) egészségi állapota, tartós betegsége, fogyatékossága, pszichiátriai, vagy szenvedélybetegsége miatt a napi egyszeri meleg ételt saját maga számára biztosítani nem tudja,

    c) hajléktalan.

(2) A kérelem benyújtása a 8. melléklet szerinti formanyomtatványon történik, melyhez csatolni kell a kérelmező havi jövedelméről szóló igazolást.

(3) A (1) bekezdés b.) pontja alapján kérelmezett étkeztetés esetében a rászorultságot háziorvosi igazolással kell bizonyítani.

(4) Az ellátás iránti kérelemről a polgármester értesítés formájában dönt.

(5) A szociális étkezés biztosítása az önkormányzat saját gépjárművével, házhozszállítással történik.

(6) Külön eljárás keretében a rendkívüli élethelyzetbe került (pl. baleset, elemi kár) személy számára a szociális étkeztetés soron kívül kerül biztosításra.

24. § (1) Az ellátásban részesülő, ha jövedelemmel rendelkezik, térítési díjat köteles fizetni, melynek mértékét a Képviselő-testület külön rendeletben állapítja meg.

(2) Az Szt. 115. § (4) bekezdése szerint, az ellátott, a törvényes képviselője, vagy a térítési díjat megfizető személy a személyi térítési díj összegét vitatja, illetve annak csökkentését vagy elengedését kéri, az értesítés kézhezvételétől számított nyolc napon belül a képviselő-testülethez fordulhat. Ebben az esetben a döntés határozattal történik.

25. § (1) A szociális étkeztetés igénybevételéről a polgármester és az ellátott megállapodást köt.

(2) A megállapodásban ki kell térni:

a) az étkeztetés módjára;

b) a személyi térítési díj összegére és a megfizetés időpontjára, módjára;

c) az ellátástól való távolmaradás esetén (pl. betegség, kórházi ápolás, elutazás) az előzetes bejelentési kötelezettség szabályaira;

d) az ellátás megkezdésének időpontjára;

e) az ellátás megszüntetésének eseteire vonatkozó figyelmeztetésre.

26. § A szociális étkezés megszűnik:

a) a szolgáltató jogutód nélküli megszűnésével,

b) a jogosult halálával,

c) határozott idejű ellátás esetén a megjelölt időtartam lejártával,

d) a jogosult, vagy a törvényes képviselője kezdeményezésére,

**7. Házi segítségnyújtás**

27. § A Képviselő-testület házi segítségnyújtást a Pápakörnyéki Önkormányzatok Feladatellátó Intézménye útján biztosítja.

**8. Családsegítés**

28. § (1) A képviselő-testület családsegítés keretében segítséget nyújt a működési területén élő szociális, vagy mentálhigiénés problémái, illetve egyéb krízishelyzete miatt segítséget igénylő személynek, családnak, az ilyen helyzethez vezető okok megelőzése, a krízishelyzet megszüntetése, valamint az életvezetési képesség megőrzése céljából.

(2) A családsegítés keretében a Képviselő-testület az Szt-ben meghatározott ellátásokat a Pápakörnyéki Önkormányzatok Feladatellátó Intézményének Családsegítő és Gyermekjóléti Szolgálatával látja el.

(3) A családsegítő szolgálat az egyén és család számára nyújtott szolgáltatása térítésmentes.

**9. Átmeneti és záró rendelkezések**

29. § (1) A rendelet hatálybalépésével egyidejűleg hatályát veszti Nyárád Község Önkormányzata Képviselő-testületének az egyes szociális ellátási formák szabályozásáról szóló 2/2015. (II. 23.) önkormányzati rendelete

(2) Ez a rendelet kihirdetését követő napon lép hatályba.

               Pajak Károly                                                                       Kovács Erika

                 polgármester                                                                          jegyző

Záradék:

A Rendelet kihirdetésének időpontja: 2017. ????????????

Nyárád, 2017. ?????????????

                                                                    Kovács Erika

               jegyző